Die Ontferming (3 Rose-Trilogie)(Sagteband)
Die ontferming, die derde boek in die meesleurende Die Rose-trilogie, begin met twee susters se begeerte na ’n nuwe begin.
Rose verlang steeds na Nick Franco, die biskop se pleeg­seun wat die gemeenskap onder vreemde om­stan­dig­hede verlaat het. Sy rebellie het daartoe gelei dat die ge­lief­de biskop ontslaan is uit sy amp. Maar is Nick regtig so re­bels soos wat hy voorgee?
Intussen bly Rose se suster, Hen, steeds in haar ouers se Dawdi Haus en versorg sy haar vervreemde En­gel­se man. Kan hulle huwelik herstel? Is daar ’n middeweg vir ’n vrou wat weer smag na haar Amish-wortels en -tradi­sies en ’n moderne man wat niks daar­mee te doen wil hê nie?
Die ontferming is ’n pragtige slot vir Rose en Hen se ver­hale en ’n kragtige bewys dat die liefde altyd seëvier.
Dié nag woed ’n tierende sneeustorm oor die Lancaster-
distrik en die sneeu lê byna dertig sentimeter dik op
Salem-weg en die omliggende plase. Die swaar neerslag bedek
vinnig die vuilheid en gemors langs die pad. Die ysige wielspore
tussen die stal en werf is nie meer sigbaar nie.
Rose Ann se oudste broers, Joshua en Enos, kom vroeg Vry-
dagoggend saam met hulle pa van die skuur af in terwyl die
sneeu buite val. Toe die mans inkom vir ’n beker warm koffie is
hulle swart breërandhoede byna spierwit en hulle oë blink toe
hulle die heerlike aroma ruik. Hulle maak hulle growwe hande
om die koppies warm en gesels in Deitsch oor die komende Gor-
donville Spring Mud-uitverkoping.
Mamm sit sedig in haar rolstoel. Sy het ’n groen werksrok
en lang swart voorskoot aan, en haar bruin-blonde hare is in ’n
perfekte bolla in haar nek vasgemaak. Sy het haar Kapp op en die
toutjies hang oor haar skouers. Sy kyk af en toe liefdevol na Dat
waar hy op hierdie trietsige dag langs die gaslamp sit.
Saam met die wintersonstilstand het buitengewoon koue tem-
perature en baie sneeu gekom, net soos die bure se hoenders dit
voorspel het toe hulle in die herfs hulle borsvere voor die ander
afgegooi het. Die mielieblare was ook baie dik tydens die oestyd,
en Aäron en Barbara Petersheim het vertel hulle het verlede
somer ruspes gesien waarvan die kop en stert swart was.
’n Weerligstraal verlig skielik die sneeubedekte plaaswerf van
die westekant af en klief deur die tierende storm. Die reuk van
swa el hang swaar in die lug, en dit laat Rose sidder. Dit is ’n baie
vreemde ding om in die winter te gebeur. Is dit ’n teken?
“Het julle dit gesien?” Sy gaan staan vinnig voor die venster.
Die wind waai so hard dat sy byna nie die klank kan hoor van
die don derweer wat op die weerlig volg nie.
“Moet nooit na weerlig wys nie,” sê Josh vir haar. Sy oë blink
toe hy langs haar kom staan.
You're reviewing: Die Ontferming (3 Rose-Trilogie)(Sagteband)
Belinda Maree wrote:
"Ek geniet hierdie boeke van Beverly Lewis so vreeslik, kan my vreeslik inleef! En tog is dit so vol waarhede! Ek wens partykeer ons kan bietjie meer soos die Amish mense teenoor mekaar optree. Dankie, Cum, dat julle die boeke vir ons in Afrikaans beskikbaar maak!" - Posted on 10/31/13
D Hanekom wrote:
"Beverly Lewis is uitstekend! Ek kan nie wag vir nuwe Amish-boeke nie. Ek is mal oor dit. Vreemd genoeg is dit die engiste fiksie wat vir my beter in Afrikaans as in Engels is. Miskien omdat die Amish mos eintlik Duits is. Die Afrikaanse vertalings is altyd vir my vloeiend en goed gedoen en dit voel nie vir jou of jy 'n storie lees wat nie natuurlik in Afrikaans sou afspeel nie. Ek is mal oor dit, ek soek nog!" - Posted on 10/31/13